Afgørelse truffet af EFTA-Tilsynsmyndigheden

nr. 329/99/KOL

den 16. december 1999

om forlængelse af de nuværende reglers gyldighedsperiode og indførelse af nye retningslinjer for statsstøtte til redning og omstrukturering af kriseramte virksomheder og om toogtyvende ændring af de proceduremæssige og materielle regler for statsstøtte

EFTA-TILSYNSMYNDIGHEDEN,

som henviser til aftalen om Det Europæiske Økonomiske Samarbejdsområde(1), særlig artikel 61 til 63,

som henviser til aftalen mellem EFTA-staterne om oprettelse af en Tilsynsmyndighed og en Domstol(2), særlig artikel 24 og artikel 1 i protokol 3,

som tager i betragtning, at EFTA-Tilsynsmyndigheden i henhold til artikel 24 i aftalen om Tilsynsmyndigheden og Domstolen skal sætte bestemmelserne om statsstøtte i kraft,

som tager i betragtning, at EFTA-Tilsynsmyndigheden i henhold til artikel 5, stk. 2, litra b), i aftalen om Tilsynsmyndigheden og Domstolen skal udstede meddelelser om og retningslinjer for sager, der er behandlet i EØS-aftalen, hvis dette er udtrykkeligt fastsat i denne aftale eller i aftalen om Tilsynsmyndigheden og Domstolen, eller hvis EFTA-Tilsynsmyndigheden finder det nødvendigt,

der erindrer om de proceduremæssige og materielle regler for statsstøtte(3), som EFTA-Tilsynsmyndigheden vedtog den 19. januar 1994(4), særlig bestemmelserne i kapitel 16 (støtte til redning og omstrukturering af kriseramte virksomheder),

der erindrer om, at de nuværende regler for støtte til redning og omstrukturering af kriseramte virksomheder, der er oprindeligt blev vedtaget den 19. oktober 1994(5) og forlænget ved Tilsynsmyndighedens afgørelse nr. 298/97 af 17. december 1997 og nr. 372/98 af 16. december 1998, vil fortsætte med at være gældende indtil den 31. december 1999,

som tager i betragtning, at Europa-Kommissionen har vedtaget nye fællesskabsrammebestemmelser for statsstøtte til redning og omstrukturering af kriseramte virksomheder(6),

som tager i betragtning, at der fortsat bør udvises streng disciplin med støtte til redning og omstrukturering af kriseramte virksomheder, ligesom det bør sikres, at EØS-reglerne om statsstøtte anvendes på ensartet vis overalt i Det Europæiske Økonomiske Samarbejdsområde,

som tager i betragtning, at EFTA-Tilsynsmyndigheden i henhold til punkt II under overskriften "Generelt" i slutningen af bilag XV til EØS-aftalen og efter høring af Europa-Kommissionen skal vedtage retsakter, der svarer til dem, som Kommissionen vedtager, for at opretholde lige konkurrencevilkår,

som har hørt Europa-Kommissionen,

som tager i betragtning, at EFTA-Tilsynsmyndigheden på et multilateralt møde om statsstøtte hørte EFTA-staterne om indførelsen af den nye retningslinjer,

som tager i betragtning, at der med de nye retningslinjer indføres særlige anmeldelsesforpligtelser, der udgør egnede foranstaltninger i henhold til artikel 1, stk. 1, i protokol 3 til aftalen om Tilsynsmyndigheden og Domstolen og kræver de pågældende EFTA-staters tilslutning,

TRUFFET FØLGENDE AFGØRELSE:

1. Retningslinjerne for statsstøtte ændres ved at erstatte kapitel 16 med nye retningslinjer for støtte til redning om omstrukturering af kriseramte virksomheder ledsaget af to nye bilag (bilag XIV, anmeldelsesformular for individuel omstruktureringsstøtte, og bilag XV, anmeldelsesformular for redningsstøtte), der alle optræder i bilag I til denne afgørelse.

2. Punkt 25.4 (7) i kapitel 25 i retningslinjerne for statsstøtte, som ændret for fjortende gang den 4. november 1998, affattes således:

"En investering i fast kapital i form af overtagelse af en lukket virksomhed eller en virksomhed, der ellers ville være blevet lukket, kan også betragtes som initialinvestering."

3. EFTA-staterne vil blive underrettet om denne afgørelse ved brev sammen med en kopi af nærværende afgørelse, inklusive bilag I, med anmodning om, at de inden for seks uger fra datoen for denne afgørelse meddeler deres tilslutning til de nye retningslinjer, da de indeholder egnede foranstaltninger i henhold af artikel 1, stk. 1, i protokol 3 til aftalen om Tilsynsmyndigheden og Domstolen.

4. Europa-Kommissionen underrettes i overensstemmelse med litra d) i protokol 27 til EØS-aftalen ved en kopi af afgørelsen, inklusive bilag I.

5. Afgørelsen, inklusive bilag I, offentliggøres i EØS-afsnittet i og EØS-tillægget til De Europæiske Fællesskabers Tidende.

6. De ændrede retningslinjer, der er omtalt i punkt 1 og 2 ovenfor, træder i kraft den dag, de offentliggøres i De Europæiske Fællesskabers Tidende og i EØS-tillægget dertil. Indtil den dato fortsætter de nuværende retningslinjer med at være gældende.

7. Den engelske udgave af afgørelsen er den autentiske.

Udfærdiget i Bruxelles, den 16. december 1999.

På EFTA-Tilsynsmyndighedens vegne

Knut Almestad

Formand

(1) I det følgende benævnt "EØS-aftalen".

(2) I det følgende benævnt "aftalen om Tilsynsmyndigheden og Domstolen".

(3) I det følgende benævnt "retningslinjer for statsstøtte".

(4) Oprindeligt offentliggjort i EFT L 231 af 3.9.1994 og i EØS-tillægget dertil (nr. 32) samme dag; seneste ændring (den 21.) vedtaget ved afgørelse nr. 276/99/KOL af 17.11.1999 (endnu ikke offentliggjort).

(5) Offentliggjort i EFT L 383 af 31.12.1994 og i EØS-tillægget dertil (nr. 59) samme dag.

(6) Offentliggjort i EFT C 288 af 9.10.1999, s. 2.

BILAG I

"16. STØTTE TIL REDNING OG OMSTRUKTURERING AF KRISERAMTE VIRKSOMHEDER(1)

16.1. Indledning

(1) EFTA-Tilsynsmyndigheden vedtog i 1994 de første retningslinjer for statsstøtte til redning og omstrukturering af kriseramte virksomheder(2). Ved afgørelse af 16. december 1998 blev deres gyldighedsperiode forlænget indtil 31. december 1999(3).

(2) Med nærværende nye retningslinjer, der bygger på de hidtidige retningslinjer, ønsker EFTA-Tilsynsmyndigheden at foretage visse ændringer og præcisere visse punkter. Det skyldes for det første, at gennemførelsen af det indre marked og følgerne heraf for Det Europæiske Økonomiske Samarbejdsområde kræver, at der udvises agtpågivenhed over for statsstøtte. For det andet afslører den sjette og syvende beretning om statsstøtte i Den Europæiske Union til fremstillingsindustrien og en række andre sektorer(4) en stigning i antallet af ad hoc-støtteforanstaltninger, herunder især støtte til redning og omstrukturering af kriseramte virksomheder. Endelig er det også ønskeligt at stramme reglerne for rednings- og omstruktureringsstøtte yderligere, dog under hensyn til den rolle, som et hensigtsmæssigt støttebeløb kan spille for at afbøde de sociale konsekvenser af en omstrukturering. EFTA-Tilsynsmyndigheden ønsker derfor, ligesom Europa-Kommissionen allerede har gjort det i forhold til EF-medlemsstaterne, at afklare reglerne for rednings- og omstruktureringsstøtte og være mere præcis ved udformningen af de rammebestemmelser, der danner grundlag for vurderingen af den pågældende form for støtte.

(3) Statsstøtte, der tjener til at redde kriseramte virksomheder fra konkurs og til at omstrukturere de pågældende virksomheder, kan kun betragtes som berettiget, når bestemte betingelser er opfyldt. Denne form for støtte kan eksempelvis være berettiget af sociale eller regionalpolitiske årsager, eller fordi det er nødvendigt at tage hensyn til den positive rolle, som små og mellemstore virksomheder (SMV) spiller for økonomien, eller undtagelsesvis ud fra et ønske om at bevare en konkurrencepræget markedsstruktur i tilfælde, hvor lukningen af bestemte virksomheder kunne medføre, at der opstår et monopol eller et snævert oligopol.

16.2. Definitioner og retningslinjernes anvendelsesområde og sammenhæng med andre tekster på statsstøtteområdet

16.2.1. Begrebet 'kriseramt virksomhed'

(1) Der findes ikke nogen EØS-definition på en kriseramt virksomhed. EFTA-Tilsynsmyndigheden går imidlertid ud fra, at en virksomhed efter nærværende retningslinjer er kriseramt, når den ikke - med egne finansielle midler eller med de midler, som virksomhedens ejer/aktionærer og kreditorer er villige til at skyde ind i virksomheden - er i stand til at bremse de tab, som med rimelig stor sikkerhed vil kvæle virksomheden på kort eller mellemlang sigt, medmindre de offentlige myndigheder griber ind.

(2) Efter disse retningslinjer betragtes en virksomhed under alle omstændigheder, uanset dens størrelse, som kriseramt

a) hvis der er tale om et selskab med begrænset ansvar(5) når over halvdelen af den tegnede kapitel er forsvundet(6) og over en fjerdedel af denne kapitel er gået tabt i løbet af de sidste 12 måneder, eller

b) hvis der er tale om et selskab med ubegrænset ansvar(7), når over halvdelen af egenkapitalen som opført i selskabets bøger er forsvundet, og over en fjerdedel af denne kapital er gået tabt i løbet af de sidste 12 måneder, eller

c) for alle selskabsformer, når den efter de nationale regler opfylder betingelserne for konkursbehandling m.v.

(3) En virksomheds vanskeligheder viser sig sædvanligvis ved voksende underskud, faldende omsætning, voksende lagerbeholdninger, overskudskapacitet, faldende selvfinansiering, stigende gældsætning, stigende finansieringsudgifter og faldende nettoformue. I de værste tilfælde kan virksomheden allerede være blevet insolvent eller være underkastet konkursbehandling m.v. I dette sidste tilfælde anvendes nærværende retningslinjer på støtte, der ydes i forbindelse med en sådan behandling, der resulterer i en videreførelse af virksomheden. Under alle omstændigheder er en virksomhed kun støtteberettiget, når den tydeligvis er ude af stand til at komme på fode igen med egne midler eller med midler fra ejerne/aktionærerne eller kreditorerne.

(4) Retningslinjerne tillader ikke, at der ydes rednings- eller omstruktureringsstøtte til en nystiftet virksomhed(8), selv om virksomhedens finansielle stilling er vanskelig. Det gælder også, når den nye virksomhed er opstået ved likvidation af en tidligere virksomhed eller ved erhvervelse af dens aktiver.

(5) En virksomhed, der indgår i en større gruppe, er principielt ikke berettiget til rednings- og omstruktureringsstøtte, medmindre det kan bevises, at virksomhedens vanskeligheder er specifikke for netop denne virksomhed og ikke er et resultat af en vilkårlig omkostningsfordeling inden for gruppen, og at virksomhedens vanskeligheder er alt for alvorlige til, at gruppen selv kan løse dem.

16.2.2. Definition af rednings- og omstruktureringsstøtte

(1) Rednings- og omstruktureringsstøtte behandles i samme retningslinjer, da staten i begge tilfælde står over for en kriseramt virksomhed, og redning og omstrukturering ofte er to sider af samme sag, selv om der er tale om forskellige mekanismer.

(2) Redningsstøtte er i sagens natur en overgangsstøtte. Den skal gøre det muligt at holde liv i en kriseramt virksomhed i den periode, der er nødvendig for at udarbejde en omstrukturerings- eller likvidationsplan, og/eller i den periode, der er nødvendig, for at EFTA-Tilsynsmyndigheden kan træffe afgørelse om denne plan.

(3) Omstruktureringsstøtte skal på den anden side være baseret på en realistisk, sammenhængende og omfattende plan for genetablering af virksomhedens rentabilitet på længere sigt. Den omfatter normalt et eller flere af følgende elementer: en reorganisering og rationalisering af virksomhedens aktiviteter på et mere effektivt grundlag, hvilket generelt indebærer, at virksomheden opgiver tabsgivende aktiviteter, omstrukturerer de aktiviteter, der kan gøres konkurrencedygtige, eller foretager en diversifikation, således at den satser på nye rentable aktiviteter. Den fysiske omstrukturering ledsages normalt af en finansiel omstrukturering (kapitaltilførsel, gældsreduktion). En omstrukturering efter nærværende retningslinjer må derimod ikke kun bestå i finansiel støtte, der sigter på at dække tidligere tab, men skal også tackle årsagerne til tabene.

16.2.3. Anvendelsesområde

(1) Disse retningslinjer gælder for virksomheder inden for alle sektorer (dog med undtagelse af dem, der er omfattet af EØS-aftalens artikel 27 og protokol 14 vedrørende kul- og stålprodukter), medmindre andet gælder i henhold til særlige regler for kriseramte virksomheder inden for den pågældende sektor(9).

16.2.4. Anvendelse af EØS-aftalens artikel 61, stk. 1

(1) Der er tendens til, at statsstøtte til redning eller omstrukturering af kriseramte virksomheder i sagens natur vil fordreje konkurrencen. I det omfang den påvirker samhandelen mellem de kontraherende parter, falder den ind under EØS-aftalens artikel 61, stk. 1.

(2) Støtte til omstrukturering kan ydes på mange forskellige måder, f.eks. i form af kapitaltilførsel, eftergivelse af gæld, lån, fritagelse for betaling af skatter og socialsikringsbidrag samt lånegarantier. Derimod bør redningsstøtte begrænses til lån eller lånegarantier, medmindre andet særligt er anført i en anden EØS-tekst på statsstøtteområdet (jf. punkt 16.3.1).

(3) Støtten kan ydes af enhver offentlig instans(10) på centralt, regionalt eller lokalt plan og enhver 'offentlig virksomhed' som defineret i artikel 2 i den retsakt, der henvises til i punkt 1 i bilag XV til EØS-aftalen(11). Rednings- eller omstruktureringsstøtte kan således eksempelvis ydes af statslige holdingselskaber eller offentlige investeringsselskaber(12).

(4) For at afgøre, om der er tale om statsstøtte, når offentlige myndigheder indskyder kapital i deres virksomheder, følges 'den private markedsinvestors princip'(13). Dette princip indebærer, at tilførsel af kapital til eller garantistillelse for en virksomhed ikke udgør statsstøtte, såfremt en rationel privat investor under normale markedsvilkår ville have stillet tilsvarende midler til rådighed.

(5) Hvis kapitaltilførslen til en kriseramt virksomhed ydes eller garanteres af staten, bør det derimod anses for sandsynligt, at den finansielle overførsel indebærer statsstøtte. Sådanne finansielle transaktioner skal derfor meddeles EFTA-Tilsynsmyndigheden på forhånd, eventuelt ved anvendelse af en generel ordning, i overensstemmelse med artikel 1, stk. 3, i protokol 3 til aftalen om Tilsynsmyndigheden og Domstolen(14). Formodningen om støtte er især stærk, når der findes en strukturel overkapacitet på EØS-plan på et marked, hvor støttemodtageren opererer, eller når sektoren som helhed er kriseramt.

(6) Vurderingen af rednings- eller omstruktureringsstøtte berøres ikke af ændringer i ejerforholdet i den støttede virksomhed.

16.2.5. Forenelighed med EØS-aftalen

(1) Artikel 61, stk. 2 og 3, i EØS-aftalen åbner mulighed for, at støtte, der falder ind under artikel 61, stk. 1, kan være forenelig med EØS-aftalen. Når der ses bort fra naturkatastofer og andre usædvanlige begivenheder (artikel 61, stk. 2, litra b)), som ikke behandles her, er artikel 61, stk. 3, litra c), det eneste grundlag for at erklære støtte til redning eller omstrukturering af kriseramte virksomheder for forenelig med EØS-aftalen. I henhold til denne bestemmelse har EFTA-Tilsynsmyndigheden beføjelse til at tillade 'støtte til fremme af udviklingen af visse erhvervsgrene ... når den ikke ændrer samhandelsvilkårene på en måde, der strider mod den fælles interesse'.

(2) EFTA-Tilsynsmyndigheden mener, at støtte til redning og omstrukturering kan bidrage til at fremme udviklingen af økonomiske aktiviteter uden at ændre samhandelsvilkårene på en måde, der strider mod de kontraherende parters interesse, hvis betingelserne i nærværende retningslinjer er opfyldt. Hvis de virksomheder, der skal reddes eller omstruktureres, ligger i støtteberettigede områder, vil EFTA-Tilsynsmyndigheden tage regionale forhold i betragtning i overensstemmelse med artikel 61, stk. 3, litra a) og c), jf. punkt 16.3.2.5.

16.2.6. Andre EØS-regler

(1) Det skal understreges, at EFTA-Tilsynsmyndigheden ikke kan godkende støtte til redning eller omstrukturering af kriseramte virksomheder, når støttevilkårene strider mod andre bestemmelser i EØS-aftalen og/eller aftalen om Tilsynsmyndigheden og Domstolen end EØS-aftalens artikel 61 eller artikel 1 i protokol 3 til aftalen om Tilsynsmyndigheden og Domstolen.

16.3. Generelle betingelser for godkendelse af rednings- og/eller omstruktureringsstøtte, der anmeldes individuelt til EFTA-Tilsynsmyndigheden

(1) Dette afsnit omhandler udelukkende støtteforanstaltninger, der anmeldes individuelt til EFTA-Tilsynsmyndigheden. På visse betingelser kan EFTA-Tilsynsmyndigheden godkende ordninger for rednings- og omstruktureringsstøtte. Godkendelsesbetingelserne for sådanne ordninger er angivet i punkt 16.4 nedenfor.

16.3.1. Redningsstøtte

(1) For at kunne godkendes af EFTA-Tilsynsmyndigheden skal redningsstøtte som defineret i punkt 16.2.2, nr. 2(15):

a) bestå af likviditetsstøtte, der tager form af lånegarantier eller lån(16). I begge tilfælde skal lånet ydes til en rentesats, der mindst svarer til de satser, der gælder for lån til sunde virksomheder, og navnlig til de rentesatser, som EFTA-Tilsynsmyndigheden har fastsat

b) være knyttet til lån, som skal tilbagebetales inden for 12 måneder efter sidste udbetaling af lånet til virksomheden(17)

c) være begrundet i alvorlige sociale vanskeligheder og ikke have en alvorlig negativ spillover-effekt i andre EFTA-stater eller EF-medlemsstater

d) ved anmeldelsen være ledsaget af et tilsagn fra EFTA-staten om senest seks måneder fra godkendelsen af redningsstøtten at tilsende EFTA-Tilsynsmyndigheden enten en omstruktureringsplan eller en likvidationsplan eller dokumentation for, at lånet er blevet fuldstændig tilbagebetalt, og/eller at garantien er ophævet

e) være begrænset til, hvad der er nødvendigt for at sikre virksomhedens drift (f.eks. dækning af lønudgifter eller løbende leverancer) i den periode, som støtten er godkendt for.

(2) Den første godkendelse af redningsstøtten dækker en periode på højst seks måneder, eller, hvis EFTA-staten fremlægger en omstruktureringsplan inden for denne frist, indtil EFTA-Tilsynsmyndigheden træffer beslutning om denne plan. I behørigt begrundede ekstraordinære tilfælde kan EFTA-Tilsynsmyndigheden godkende en forlængelse af den første frist på seks måneder efter anmodning fra den pågældende EFTA-stat.

(3) Redningsstøtte er en ekstraordinær foranstaltning, der sigter på at opretholde aktiviteten i en begrænset periode, mens virksomhedens fremtid vurderes. Derimod kan gentagne redningsforanstaltninger, der udelukkende opretholder status quo og kun udsætter det uundgåelige og i den mellemligende tid blot vælter de økonomiske og sociale problemer over på mere effektive producenter og andre EFTA-stater eller EF-medlemsstater, ikke godkendes.

(4) Hvis EFTA-staten inden for en frist af seks måneder ikke har overholdt forpligtelsen i punkt 16.3.1, nr. 1, litra d), og ikke har indgivet behørigt begrundet anmodning om forlængelse af fristen, indleder EFTA-Tilsynsmyndigheden proceduren i artikel 1, stk. 2, i protokol nr. 3 til aftalen om Tilsynsmyndigheden og Domstolen.

(5) Godkendelse af redningsstøtte betyder ikke nødvendigvis, at støtte ydet som led i en omstruktureringsplan vil blive godkendt efterfølgende; sidstnævnte støtte skal vurderes for sig.

16.3.2. Omstruktureringsstøtte

16.3.2.1. Grundprincipper

(1) Støtte til omstrukturering rejser særlige konkurrenceproblemer, da den kan vælte en unfair del af byrden i forbindelse med strukturtilpasningerne og de hermed forbundne sociale og økonomiske problemer over på andre producenter, der klarer sig uden støtte, og over på andre EFTA-stater og/eller EF-medlemsstater. Hovedreglen bør derfor være, at omstruktureringsstøtten kun kan godkendes i tilfælde, hvor det kan godtgøres, at omstruktureringsstøtten ikke strider mod EØS-aftalen. Den godkendes kun, hvis støtten opfylder strenge kriterier, og hvis der er sikkerhed for, at eventuel konkurrencefordrejning opvejes af fordelene ved at holde virksomheden i live (specielt hvis det fastslås, at nettovirkningen af afskedigelserne som følge af virksomhedens konkurs og virkningerne for leverandørerne vil forværre de lokale, regionale eller nationale beskæftigelsesproblemer, eller at virksomhedens nedlæggelse vil resultere i et monopol eller et snævert oligopol) og eventuelt af tilstrækkelige modydelser til konkurrenterne.

16.3.2.2. Betingelser for at godkende støtte

(1) Med forbehold af de særlige bestemmelser for støtteberettigede områder, små og mellemstore virksomheder (jf. punkt 16.3.2.5 og 16.3.2.6) godkender EFTA-Tilsynsmyndigheden kun støtte på følgende generelle betingelser:

a) Virksomheden skal være støtteberettiget

Virksomheden skal kunne anses for at være kriseramt ifølge nærværende retningslinjer (punkt 16.2.1).

b) Genoprettelse af rentabiliteten

For at der kan ydes støtte, skal der i forbindelse med alle individuelle støtteforanstaltninger iværksættes en omstruktureringsplan, der skal godkendes af EFTA-Tilsynsmyndigheden.

Omstruktureringsplanen, der skal strække sig over en så kort periode som muligt, skal inden for en rimelig tidshorisont og på basis af en realistisk vurdering kunne gøre virksomheden rentabel på længere sigt. Omstruktureringsstøtten skal derfor være knyttet sammen med en bæredygtig omstruktureringsplan, som EFTA-staten forpligter sig til at følge. Denne plan skal forelægges Kommissionen med alle nødvendige detaljer, herunder bl.a. en markedsanalyse(18). Forbedringen af rentabiliteten skal først og fremmest opnås ved de interne foranstaltninger, der er indeholdt i omstruktureringsplanen. Rentabilitetsforbedringen må kun baseres på eksterne faktorer - f.eks. pris- og efterspørgselssvingninger, som virksomheden ikke har større indflydelse på - hvis de anførte forventninger til markedet er generelt anerkendte. En omstrukturering skal medføre nedlæggelse af alle aktiviteter, som selv efter omstruktureringen ville blive ved med at være tabsgivende af strukturbestemte årsager.

Omstruktureringsplanen skal beskrive de omstændigheder, der førte til virksomhedens vanskeligheder, hvilket giver mulighed for at vurdere, om de foreslåede foranstaltninger er hensigtsmæssige. Den skal bl.a. tage hensyn til udbuds- og efterspørgselssituationen og den forventede udbuds- og efterspørgselsudvikling på markedet for de pågældende produkter og indeholde scenarier baseret på optimistiske, pessimistiske og neutrale hypoteser og beskrive virksomhedens stærke og svage sider. Planen skal give virksomheden mulighed for at skabe en ny struktur, der kan sikre rentabilitet på længere sigt, så virksomheden kan køre videre ved hjælp af egne midler.

Omstruktureringsplanen skal vise, at virksomheden efter omstruktureringen kan dække alle omkostninger, herunder afskrivninger og finansieringsomkostninger. Den omstrukturerede virksomheds afkast af egenkapitalen skal være tilstrækkeligt til, at den kan klare sig i konkurrencen ved egen hjælp.

c) Forhindring af urimelig konkurrencefordrejning

Der bør træffes foranstaltninger for så vidt muligt at afbøde støttens skadelige virkninger for konkurrenterne. I modsat fald vil støtten 'stride mod den fælles interesse' og dermed være uforenelig med EØS-aftalen.

Denne betingelse indebærer oftest en begrænsning af den stilling, som virksomheden kan indtage på sit (sine) marked(er) efter omstruktureringen. Hvis det (de) pågældende marked(er) er uden betydning ud fra en EØS-synsvinkel(19), eller hvis virksomhedens markedsandel(e) er ubetydelig(e), bør vurderingen være, at der ikke er tale om urimelig konkurrencefordrejning. Derfor gælder denne betingelse principielt ikke SMV, medmindre reglerne på statsstøtteområdet for den pågældende sektor fastsætter det modsatte.

Begrænsningen eller den tvungne reduktion af stillingen på det (de) pågældende marked(er), hvor virksomheden opererer, repræsenterer en modydelse til konkurrenterne. Denne modydelse skal stå i forhold til støttens konkurrencefordrejende virkning og skal specielt stå i forhold til virksomhedens relative vægt på dens marked eller markeder. Modydelsens omfang bestemmes af EFTA-Tilsynsmyndigheden på basis af den markedsundersøgelse, der indgår i omstruktureringsplanen, og på grundlag af oplysninger fra tredjeparter, når proceduren er indledt. Reduktionen af virksomhedens stilling på markedet iværksættes ved hjælp af omstruktureringsplanen og de betingelser, der eventuelt er knyttet hertil.

Der kan slækkes på kravet om modydelser, hvis reduktionen eller begrænsingen risikerer at medføre en åbenlys forværring af markedssituationen, f.eks. ved indirekte at bevirke, at der opstår et monopol eller et snævert oligopol.

Modydelserne kan antage forskellige former, alt efter om virksomheden opererer på et marked med overkapacitet eller ej. Når EFTA-Tilsynsmyndigheden skal vurdere, om der er overkapacitet på markedet, kan den tage hensyn til alle de oplysninger, den ligger inde med:

i) hvor der på EF- eller EØS-plan er strukturel overkapacitet på et marked, hvor støttemodtageren opererer, skal omstruktureringsplanen, afhængig af støtten og dens virkning på det pågældende marked, bidrage til at sanere markedet ved at tilvejebringe en irreversibel reduktion af produktionskapaciteten. En reduktion af kapaciteten er irreversibel, når de pågældende aktiver definitivt sættes ud af stand til at producere i hidtidigt omfang eller definitivt omdannes til anden anvendelse. I denne forbindelse er salg af produktionskapacitet til konkurrenterne ikke en tilstrækkelig foranstaltning, medmindre anlægget er bestemt til at blive anvendt på et geografisk marked, hvor dets fortsatte drift ikke forventes at få betydelige konsekvenser for konkurrencen i EØS. Formålet med kravet om kapacitetsnedskæring er at reducere den støttemodtagende virksomheds stilling på dens marked eller markeder

ii) er der på den anden side ikke tale om strukturel overkapacitet i EF eller EØS på det marked, hvor støttemodtageren opererer, vil EFTA-Tilsynsmyndigheden alligevel undersøge, om det er hensigtsmæssigt at kræve modydelser. Hvis modydelserne indebærer en kapacitetsnedskæring i den pågældende virksomhed, kan denne nedskæring tage form af salg af aktiver eller af datterselskaber. EFTA-Tilsynsmyndigheden vil undersøge de modydelser, som EFTA-staten foreslår - uanset i hvilken form - og fastslå, om de er tilstrækkelige til at afbøde eventuelle konkurrencefordrejende virkninger. Ved undersøgelsen af de nødvendige modydelser vil EFTA-Tilsynsmyndigheden tage hensyn til markedssituationen, herunder bl.a. væksten på markedet, og til, hvordan efterspørgslen dækkes.

d) Støtten begrænses til et minimum

Støttens størrelse og intensitet skal være begrænset til det strengt nødvendige minimum, så omstruktureringen gennemføres som en funktion af virksomhedens, aktionærernes eller den pågældende koncerns finansielle muligheder. Støttemodtagerne skal selv yde et betydeligt bidrag til omstruktureringsplanen af egne midler, herunder ved afhændelse af aktiver, som ikke er nødvendige for virksomhedens overleven, eller ved finansiering udefra på markedsvilkår. For at støtten ikke skal få for store konkurrencefordrejende virkninger, må den ikke ydes i en form eller være af en størrelse, som giver virksomheden en overskudslikviditet, der kan anvendes til aggressive, markedsfordrejende aktiviteter uden tilknytning til strukturomlægningen. I dette øjemed undersøger EFTA-Tilsynsmyndigheden størrelsen af virksomhedens passiver efter omstrukturering, herunder efter overførsel eller reduktion af fordringer, specielt i forbindelse med virksomhedens videreførelse efter en konkursbehandling, betalingsstandsning m.v., som gennemføres efter national lovgivning(20). Støtten bør heller ikke anvendes til at finansiere nye investeringer, der ikke er nødvendige for at retablere levedygtigheden.

Under alle omstændigheder skal EFTA-Tilsynsmyndigheden have sikkerhed for, at støtten kun anvendes til at genoprette virksomhedens rentabilitet og ikke giver støttemodtageren mulighed for at udvide produktionskapaciteten under omstruktureringen, medmindre dette er af væsentlig betydning for at genoprette rentabiliteten uden samtidig at fordreje konkurrencen.

e) Særlige betingelser for at godkende støtte

Ud over de modydelser, der er beskrevet i litra c) ovenfor, kan EFTA-Tilsynsmyndigheden, hvis sådanne forhåndsregler ikke allerede er truffet af EFTA-staten, fastsætte sådanne betingelser og forpligtelser, som den finder nødvendige for at sikre, at konkurrencen ikke fordrejes i strid med den fælles interesse. Der kan bl.a. være tale om, at den pågældende EFTA-stat:

i) selv skal træffe foranstaltninger (f.eks. forpligtelse til at åbne visse markeder for andre EØS-operatører)

ii) skal pålægge støttemodtageren en vis adfærd (f.eks. ikke at optræde som prisfører på visse markeder)

iii) ikke må yde støttemodtageren anden støtte i omstruktureringsperioden.

f) Fuldstændig gennemførelse af omstruktureringsplanen og overholdelse af betingelserne

Virksomheden skal fuldstændigt gennemføre den omstruktureringsplan, som EFTA-Tilsynsmyndigheden har godkendt, og skal opfylde alle de betingelser, der er stillet i EFTA-Tilsynsmyndighedens beslutning. Hvis planen eller betingelserne ikke overholdes, vil EFTA-Tilsynsmyndigheden betragte det som misbrug af støtten.

Med hensyn til omstruktureringer, der strækker sig over adskillige år, og som indebærer omfattende støtte, kan EFTA-Tilsynsmyndigheden kræve, at omstruktureringsstøtten opdeles i flere udbetalinger. EFTA-Tilsynsmyndigheden kan gøre udbetalingerne betinget af:

i) at det forud for hver udbetaling bekræftes, at omstruktureringsplanen i alle faser gennemføres efter den fastsatte tidsplan, eller

ii) at den forudgående skal godkende hver enkelt udbetaling, efter at det er kontrolleret, at gennemførelsen sker tilfredsstillende.

g) Tilsyn og årlige rapporter

EFTA-Tilsynsmyndigheden skal på grundlag af regelmæssige og detaljerede rapporter fra den berørte EFTA-stat være i stand til at sikre sig, at omstruktureringsplanen gennemføres tilfredsstillende.

For så vidt angår støtte til store virksomheder, skal den første af disse rapporter normalt forelægges EFTA-Tilsynsmyndigheden senest seks måneder efter støttens godkendelse. Så længe målene i omstruktureringsplanen ikke anses for at være nået, skal rapporterne derefter forelægges EFTA-Tilsynsmyndigheden mindst én gang om året på et fast tidspunkt. De skal indeholde alle relevante oplysninger, så EFTA-Tilsynsmyndigheden kan kontrollere omstruktureringsprogrammets gennemførelse, tidspunkterne for udbetalingerne til virksomheden og virksomhedens finansielle situation samt overholdelsen af alle betingelser i EFTA-Tilsynsmyndighedens beslutning om godkendelse af støtten. De skal navnlig indeholde oplysninger om alle former for støtte - uanset hvilket sigte de har, ad hoc-støtte eller støtte inden for rammerne af andre ordninger - som virksomheden har modtaget i omstruktureringsperioden (jf. punkt 16.5.2). Hvis EFTA-Tilsynsmyndigheden har brug for vigtige oplysninger, f.eks. om lukning og kapacitetsnedskæring, kan den kræve hyppigere rapporter.

For så vidt angår støtte til små og mellemstore virksomheder, vil det normalt være tilstrækkeligt at fremsende den støttede virksomheds resultatopgørelse og balance hvert år, medmindre der findes strengere bestemmelser i beslutningen om støttegodkendelse.

16.3.2.3. Princippet om engangsstøtte ('one time, last time')

(1) For at undgå misbrug af støtte bør der kun ydes omstruktureringsstøtte én gang. Når EFTA-Tilsynsmyndigheden får forelagt et projekt om omstruktureringsstøtte, skal EFTA-staten præcisere, om virksomheden allerede tidligere har fået statsstøtte til omstrukturering, herunder støtte ydet inden disse retningslinjers ikrafttræden samt ikke-anmeldt støtte(21). Hvis dette er tilfældet, og hvis omstruktureringsperioden er afsluttet(22), eller planens gennemførelse er ophørt for mindre end ti år siden, vil EFTA-Tilsynsmyndigheden normalt(23) ikke godkende en ny omstruktureringsstøtte, medmindre der foreligger ekstraordinære og uforudseelige omstændigheder, der ikke kan tilskrives virksomheden. Uforudseelige omstændigheder er omstændigheder, som umuligt kunne forudses på det tidspunkt, hvor omstruktureringsplanen blev udarbejdet.

(2) Ændringer i den støttemodtagende virksomheds ejerforhold som følge af støtte og retslige eller administrative procedurer, der har til formål at sanere virksomhedens økonomi, reducere dens fordringer eller afvikle gammel gæld, har ingen betydning for denne regel, når der er tale om videreførelsen af én og samme virksomhed.

(3) I tilfælde af, at en virksomhed overtager aktiverne fra en anden virksomhed, der har været underkastet en af procedurerne i punkt 16.3.2.3, nr. 2, eller konkursbehandling m.v. efter national ret, og som selv tidligere har modtaget rednings- eller omstruktureringsstøtte, er køberen ikke underkastet betingelsen om engangsstøtte, hvis følgende tre betingelser er opfyldt:

a) køberen er klart forskellig fra den tidligere virksomhed

b) køberen har erhvervet den tidligere virksomheds aktiver til markedspris (for at undgå overførsel til den nye virksomhed af støtte, der er betalt til den tidligere virksomhed)

c) likvidationen eller saneringen og købet af den gamle virksomhed må ikke være et middel til at undgå anvendelsen af princippet om engangsstøtte (hvilket EFTA-Tilsynsmyndigheden ville kunne konstatere som værende tilfældet, hvis f.eks. køberens vanskeligheder var klart forudseelige ved købet af den tidligere virksomheds aktiver).

(4) Det skal imidlertid bemærkes, at støtte til køb af aktiver, som er støtte til initialinvesteringer, ikke kan godkendes efter nærværende retningslinjer (jf. ligeledes punkt 16.2.1, nr. 4).

16.3.2.4. Ændring af omstruktureringsplanen

(1) Hvis omstruktureringsstøtte er godkendt, kan den pågældende EFTA-stat i omstruktureringsperioden anmode EFTA-Tilsynsmyndigheden om at godkende ændringer af omstruktureringsplanen og af støttens størrelse. EFTA-Tilsynsmyndigheden kan godkende sådanne ændringer, hvis de overholder følgende regler:

a) den ændrede plan skal vise, at virksomhedens rentabilitet vil blive genoprettet inden for en rimelig frist

b) hvis støtten forøges, skal modydelserne være større end oprindeligt fastsat

c) hvis de foreslåede modydelser er mindre end oprindeligt fastsat, skal støttens størrelse reduceres tilsvarende

d) den nye tidsplan for gennemførelsen af modydelserne kan medføre en forsinkelse i forhold til den oprindeligt fastsatte tidsplan, men årsagerne til denne forsinkelse må ikke kunne tilskrives virksomheden eller EFTA-staten. Hvis dette ikke er tilfældet, skal støtten reduceres.

16.3.2.5. Omstruktureringsstøtte i støtteberettigede områder

(1) EFTA-Tilsynsmyndigheden skal tage hensyn til behovet for regionaludvikling ved vurderingen af omstruktureringsstøtte i støtteberettigede områder. Det forhold, at en kriseramt virksomhed ligger i et støtteberettiget område, begrunder dog ikke, at der indtages en fuldstændig eftergivende holdning i spørgsmålet om støtte til omstrukturering: på lang og mellemlang sigt hjælper det ikke en region at holde virksomheder kunstigt i live. I betragtning af de begrænsede midler, der er til rådighed til at fremme regionaludvikling, er det desuden i regionernes egen interesse at anvende disse midler til hurtigst muligt at udvikle andre rentable og varige aktiviteter. Endelig skal de konkurrencefordrejende virkninger holdes på et minimum, selv om der er tale om støtte til virksomheder i støtteberettigede områder.

(2) Kriterierne i punkt 16.3.2.2, 16.3.2.3 og 16.3.2.4 gælder derfor ligeledes for støtteberettigede områder, selv når der tages hensyn til behovet for regionaludvikling. For de støtteberettigede områder, og medmindre andet fastsættes i reglerne for de enkelte sektorer, kan betingelserne for godkendelse af støtte være mindre krævende for så vidt angår modydelser. Hvis behovet for regionaludvikling gør det berettiget, vil der blive krævet en mindre kapacitetsnedskæring end i ikke-støtteberettigede områder, og der vil blive sondret mellem områder, der er berettiget til regionalstøtte i henhold til EØS-aftalens artikel 61, stk. 3, litra a), og de områder, der omfattes af artikel 61, stk. 3, litra c), for at tage hensyn til de alvorligere regionale problemer i førstnævnte områder.

16.3.2.6. Støtte til omstrukturering af små og mellemstore virksomheder

(1) Støtte til små og mellemstore virksomheder(24) vil normalt påvirke samhandelsvilkårene mindre end støtte til større virksomheder. Dette gælder også for støtte til omstrukturering, hvorfor kravene i punkt 16.3.2.2 håndhæves mindre strengt: ydelse af omstruktureringsstøtte til små og mellemstore virksomheder er generelt ikke knyttet sammen med modydelser (jf. punkt 16.3.2.2, nr. 1, litra c)), medmindre andet er fastsat i statsstøttebestemmelserne for de enkelte sektorer, og der stilles mindre strenge krav om rapporternes indhold (jf. punkt 16.3.2.2, nr. 1, litra g)). Derimod gælder princippet om engangsstøtte (punkt 16.3.2.3) fuldt ud for små og mellemstore virksomheder.

16.3.2.7. Støtte til dækning af de sociale omkostninger i forbindelse med omstruktureringen

(1) Omstruktureringsplaner medfører normalt nedskæring eller opgivelse af tabsgivende aktiviteter. Sådanne reduktioner er ofte nødvendige af rationaliserings- og effektivitetshensyn uafhængigt af kapacitetsnedskæringer, som kan være en betingelse for at få støtte (specielt hvis der findes en strukturel overskudskapacitet på EØS-plan - jf. punkt 16.3.2.2, nr. 1, litra c)). I alle tilfælde vil sådanne foranstaltninger normalt resultere i, at virksomhedens arbejdsstyrke reduceres.

(2) EFTA-staternes lovgivning på arbejdsmarkedsområdet kan omfatte generelle socialsikringsordninger, hvorunder der betales fratrædelsespenge og førtidspensioner direkte til de afskedigede medarbejdere. Sådanne ordninger betragtes ikke som statsstøtte, der falder ind under artikel 61, stk. 1, hvis staten tager sig direkte af arbejdstagerne, og virksomheden ikke er involveret.

(3) Ud over direkte fratrædelsesordninger og førtidspension til medarbejderne findes der en række generelle sociale støtteordninger, hvorefter staten dækker udgifterne til de foranstaltninger, virksomheden tilbyder de afskedigede medarbejdere ud over de lovbestemte og kontraktlige forpligtelser. Når sådanne ordninger anvendes generelt, dvs. uden sektormæssige begrænsninger og over for enhver medarbejder, der opfylder på forhånd definerede objektive betingelser, betragtes de ikke som støtte efter artikel 61, stk. 1, til de virksomheder, der gennemfører en omstrukturering. Hvis ordningerne imidlertid benyttes til at støtte omstruktureringen i særlige brancher, kan de udgøre støtte på grund af den selektive måde, de benyttes på(25).

(4) De forpligtelser, en virksomhed selv har i henhold til lovgivningen på arbejdsmarkedsområdet eller kollektive overenskomster med fagforeningerne om at betale fratrædelsesydelser og/eller førtidspensioner, er en del af de normale driftsomkostninger, en virksomhed skal betale af egne midler. Ethvert bidrag fra staten til disse omkostninger må derfor betragtes som støtte. Det gælder, uanset om betalingerne foretages direkte til virksomheden eller administreres af en offentlig myndighed, som udbetaler til arbejdstagerne.

(5) EFTA-Tilsynsmyndigheden ser positivt på denne støtte, fordi dens økonomiske fordele rækker ud over den pågældende virksomheds egen interesse, fordi den letter strukturændringer, mindsker de heraf følgende sociale problemer og ofte kun udligner forskellene i de forpligtelser, der er pålagt virksomhederne efter national lovgivning.

(6) Ud over at dække udgifter til fratrædelsesydelser og førtidspension tjener omstruktureringsstøtte ofte til at finansiere omskoling, rådgivning, praktisk hjælp med at finde anden beskæftigelse, flyttehjælp, erhvervsuddannelse og støtte til tidligere medarbejders start af ny virksomhed. EFTA-Tilsynsmyndigheden indtager systematisk en positiv holdning til sådanne former for støtte.

(7) Det er vigtigt, at de støtteformer, der er beskrevet i punkt 16.3.2.7, nr. 1-6, klart specificeres i omstruktureringsplanen. Støtte til sociale foranstaltninger, der udelukkende er til gavn for afskedigede medarbejdere, tages ikke i betragtning ved bestemmelsen af de modydelser, der er nævnt i punkt 16.3.2.2, nr. 1, litra c).

(8) I den fælles interesse og inden for rammerne af omstruktureringsplanen sørger EFTA-Tilsynsmyndigheden så vidt muligt for at begrænse omstruktureringens sociale virkninger i andre EFTA-stater end den, der yder støtten.

16.4. Støtteordninger for SMV

16.4.1. Generelle principper

(1) EFTA-Tilsynsmyndigheden godkender kun rednings- og/eller omstruktureringsstøtteordninger for SMV som omhandlet i definitionen af sådanne virksomheder i kapitel 10 i disse retningslinjer. Med forbehold af nedenstående særlige bestemmelser gælder punkt 16.2 og 16.3 ved vurderingen af, om sådanne ordninger kan godkendes. Støtte, der ydes inden for rammerne af en ordning, og som ikke opfylder en af disse betingelser, skal anmeldes individuelt og godkendes af EFTA-Tilsynsmyndigheden på forhånd.

16.4.2. Støtteberettigelse

(1) Inden for rammerne af de ordninger, der fremover godkendes, skal kun støtte til små og mellemstore virksomheder, der opfylder mindst et af de tre kriterier i punkt 16.2.1, nr. 2, ikke anmeldes individuelt, medmindre det modsatte er fastsat i bestemmelserne for den pågældende sektor. Støtte til virksomheder, der ikke opfylder nogen af de tre kriterier, skal anmeldes individuelt til EFTA-Tilsynsmyndigheden, for at den kan vurdere, om der er tale om en kriseramt virksomhed.

16.4.3. Betingelser for godkendelse af redningsstøtteordninger

(1) De ordninger, hvorefter der kan ydes redningsstøtte, skal opfylde betingelserne i litra a), b), c) og e) i punkt 16.3.1, nr. 1, for at blive godkendt af EFTA-Tilsynsmyndigheden. For så vidt angår betingelsen i litra d) i punkt 16.3.1, nr. 1, erstattes den af følgende betingelse med henblik på nærværende afsnit:

'd) der kan kun ydes redningsstøtte for en periode af seks måneder, i løbet af hvilken der skal foretages en analyse af virksomhedens situation. Inden udgangen af denne periode skal EFTA-staten enten have godkendt en omstruktureringsplan eller likvidationsplan eller have krævet, at støttemodtageren tilbagebetaler lånet og støtten svarende til risikopræmien.'

Enhver redningsstøtte, der overskrider denne periode, skal anmeldes individuelt til EFTA-Tilsynsmyndigheden.

16.4.4. Betingelser for godkendelse af omstruktureringsstøtteordninger

(1) EFTA-Tilsynsmyndigheden vil kun godkende omstruktureringsstøtteordninger, hvis støtten er betinget af, at støttemodtageren fuldstændig gennemfører en omstruktureringsplan, der på forhånd er godkendt af den relevante EFTA-stat, og som opfylder følgende betingelser:

a) 'Genoprettelse af rentabiliteten': kriterierne i punkt 16.3.2.2, nr. 1, litra b), anvendes.

b) 'Forhindring af urimelig konkurrencefordrejning': da konkurrencefordrejningen som følge af støtte til SMV er ringe, gælder princippet i punkt 16.3.2.2, nr. 1, litra c), om reduktion af støttemodtagerens stilling på det (de) pågældende marked(er) ikke, medmindre statsstøttereglerne for den pågældende sektor fastsætter det modsatte. Ordningerne skal derimod fastsætte, at de støttemodtagende virksomheder ikke må foretage en kapacitetsudvidelse under omstruktureringsplanens gennemførelse.

c) 'Støtten begrænses til det nødvendige minimum': principperne i punkt 16.3.2.2, nr. 1, litra d), anvendes.

d) 'Princippet om engangsstøtte': princippet om engangsstøtte i punkt 16.3.2.3 anvendes. EFTA-staterne skal imidlertid foretage individuel anmeldelse til EFTA-Tilsynsmyndigheden i tilfælde af undtagelse fra dette princip:

i) som følge af ekstraordinære og uforudseelige omstændigheder, der ikke kan tilskrives virksomheden

ii) i tilfælde af overtagelse af aktiver fra en anden virksomhed, der allerede selv har modtaget rednings- eller omstruktureringsstøtte.

e) 'Ændring af omstruktureringsplanen': enhver ændring af planen skal overholde reglerne i punkt 16.3.2.4.

16.4.5. Fælles betingelser for godkendelse af rednings- og/eller omstruktureringsstøtteordninger

(1) Ordningerne skal angive det maksimale støttebeløb, der kan ydes til samme virksomhed i forbindelse med en rednings- og/eller omstruktureringsforanstaltning, også hvis planen ændres. Enhver støtte, der overstiger dette beløb, skal anmeldes individuelt til EFTA-Tilsynsmyndigheden. Beløbet kan ikke overstige 10 mio. EUR, inklusive kumulering med støtte fra andre kilder eller andre ordninger.

16.4.6. Tilsyn og årlige rapporter

(1) Punkt 16.3.2.2, nr. 1, litra g), gælder ikke for støtteordninger. Godkendelse af en ordning indebærer, at der normalt hvert år skal fremlægges en rapport om den pågældende ordnings gennemførelse, der indeholder de oplysninger, der er anført i kapitel 32 og bilag III og IV til disse retningslinjer. Rapporterne skal også indeholde en oversigt over alle støttemodtagende virksomheder og oplyse følgende om hver enkelt af disse virksomheder:

a) virksomhedens navn

b) sektorkode, angivet med en tocifret sektorklassifikationskode fra NACE(26),

c) antal beskæftigede

d) årlig omsætning og balance

e) støttens størrelse

f) eventuelt oplysninger om omstruktureringsstøtte eller hertil svarende støtte, som virksomheden tidligere har modtaget

g) oplysning om, hvorvidt den støttemodtagende virksomhed blev likvideret eller var genstand for konkursbehandling m.v. i omstruktureringsperioden.

16.5. Egnede foranstaltninger i henhold til artikel 1, stk. 1, i protokol 3 til aftalen om Tilsynsmyndigheden og Domstolen

(1) EFTA-Tilsynsmyndigheden foreslår på grundlag af artikel 1, stk. 1, i protokol 3 til aftalen om Tilsynsmyndigheden og Domstolen EFTA-staterne følgende foranstaltninger med hensyn til eksisterende støtteordninger. EFTA-Tilsynsmyndigheden vil fremover kun godkende en ordning, hvis den overholder følgende bestemmelser.

16.5.1. Individuel anmeldelse af alle former for investeringsstøtte i omstruktureringsperioden

(1) Når en stor virksomhed modtager omstruktureringsstøtte, der er undersøgt i forhold til nærværende retningslinjer, kan tildeling af enhver anden investeringsstøtte i omstruktureringsperioden, selv om den er i overensstemmelse med en allerede godkendt ordning, øve indflydelse på de modydelser, som EFTA-Tilsynsmyndigheden skal fastsætte.

(2) Under omstruktureringen af en sådan virksomhed skal enhver støtte til materielinvesteringer (uanset formål - regionaludvikling, miljøbeskyttelse eller andet), der er ydet efter den 30. juni 2000, anmeldes individuelt, medmindre den falder ind under de minimis-reglen(27).

16.5.2. Meddelelse til EFTA-Tilsynsmyndigheden om enhver støtte, der ydes til den støttemodtagende virksomhed

(1) Når en stor virksomhed modtager omstruktureringsstøtte, der er undersøgt i forhold til nærværende retningslinjer, kræver kontrollen med gennemførelsen af EFTA-Tilsynsmyndighedens beslutninger om sådanne støtteforanstaltninger en stor gennemsigtighed med hensyn til enhver efterfølgende støtte, som virksomheden måtte modtage, selv om den er i overensstemmelse med en allerede godkendt ordning, og også når den ikke er omfattet af den individuelle anmeldelse i punkt 16.5.1.

(2) Fra den 30. juni 2000 skal anmeldelserne af omstruktureringsstøtte til en sådan virksomhed indeholde oplysninger om enhver støtte - uanset hvilken type der er tale om - som det påtænkes at yde den støttemodtagende virksomhed i omstruktureringsperioden, medmindre støtten falder ind under de minimis-reglen.

(3) De rapporter, der fremsendes i henhold til punkt 16.3.2.2, nr. 1, litra g), skal også indeholde oplysning om alle andre former for støtte til støttemodtageren i den pågældende periode og om den støtte, det er planlagt at give den støttemodtagende virksomhed i omstruktureringsperioden, medmindre støtten falder ind under de minimis-reglen.

(4) EFTA-Tilsynsmyndigheden forbeholder sig ret til at indlede proceduren i artikel 1, stk. 2, i protokol 3 til aftalen om Tilsynsmyndigheden og Domstolen mod alle former for støtte, hvis den støtte, der ydes inden for rammerne af godkendte ordninger, kan indebære, at nærværende retningslinjer ikke overholdes.

16.5.3. Tilpasning af bestående rednings- eller omstruktureringsstøtteordninger i lyset af nærværende retningslinjer

(1) EFTA-staterne skal tilpasse deres bestående rednings- og omstruktureringsstøtteordninger, som vil være i kraft efter den 30. juni 2000, så de bringes i overensstemmelse med retningslinjerne, særlig bestemmelserne i punkt 16.4, efter denne dato.

(2) For at EFTA-Tilsynsmyndigheden kan kontrollere denne tilpasning, bør EFTA-staterne inden den 28. februar 2000 fremsende en oversigt over alle disse ordninger. De skal derefter inden den 30. juni 2000 fremsende tilstrækkelige oplysninger til, at Tilsynsmyndigheden kan kontrollere, at ordningerne er blevet ændret i overensstemmelse med nærværende retningslinjer.

16.6. Retningslinjernes ikrafttræden, gyldighedsperiode og revision

16.6.1. Ændring af retningslinjerne for statsstøtte med regionalt sigte

(1) Punkt 25.4 (7) i retningslinjerne for statsstøtte med regionalt sigte ændres således, at teksten fra ordet 'medmindre' til slutningen af det pågældende punkt slettes. Ifølge denne tekst faldt overtagelsen af en virksomhed, der tilhører en kriseramt virksomhed, ikke ind under definitionen af initialinvesteringer, og en sådan overtagelse kunne derfor ikke komme i betragtning ved tildeling af regionalstøtte. Dette gælder altså ikke længere. Det skal imidlertid præciseres, at i tilfælde af overtagelse af en virksomhed, der tilhører en kriseramt virksomhed, skal der føres bevis for, at betingelsen i punkt 25.4, nr. 9, i kapitel 25 i disse retningslinjer, ifølge hvilken overtagelsen skal finde sted på markedsvilkår, er opfyldt.

16.6.2. Ikrafttrædelsesdato og gyldighedsperiode

(1) Med forbehold af nedenstående bestemmelser træder disse retningslinjer i kraft på datoen for deres offentliggørelse i De Europæiske Fællesskabers Tidende og EØS-tillægget dertil. Medmindre andet bestemmes i en ny beslutning, forbliver de i kraft i fem år.

16.6.3. Støtte til SMV

(1) Rednings- og omstruktureringsstøtte til SMV, der anmeldes individuelt inden den 30. april 2000, vil dog blive vurderet efter de retningslinjer, der var gældende inden ikrafttrædelsen af denne tekst. Forlængelsen af de retningslinjer, der er blevet meddelt EFTA-staterne og offentliggjort i EØS-afsnittet i og EØS-tillægget til De Europæiske Fællesskabers Tidende den 22. april 1999, fornyes altså for sådan støtte.

(2) Ikke desto mindre er enhver ordning omfattet af foranstaltningerne i punkt 16.5.3, for så vidt som det er fastsat, at ordningen forbliver i kraft efter den 30. juni 2000.

16.6.4. Støtte til store virksomheder

(1) Med forbehold af følgende bestemmelser vil EFTA-Tilsynsmyndigheden undersøge, om rednings- eller omstruktureringsstøtte til store virksomheder er forenelig med EØS-aftalen på grundlag af nærværende retningslinjer fra deres offentliggørelse i De Europæiske Fællesskabers Tidende og EØS-tillægget dertil. De anmeldelser, som EFTA-Tilsynsmyndigheden modtager inden dette tidspunkt, vil imidlertid blive undersøgt på grundlag af de kriterier, der gælder på anmeldelsestidspunktet.

16.6.5. Ikke-anmeldt støtte

(1) EFTA-Tilsynsmyndigheden vil undersøge, om rednings- eller omstruktureringsstøtte, der er ydet uden EFTA-Tilsynsmyndighedens godkendelse og derfor i strid med artikel 1, stk. 3, i protokol 3 til aftalen om Tilsynsmyndigheden og Domstolen, er i overensstemmelse med EØS-aftalen,

a) på grundlag af nærværende retningslinjer, hvis støtten eller en del af støtten er ydet efter deres offentliggørelse i De Europæiske Fællesskabers Tidende og EØS-tillægget dertil

b) på grundlag af de retningslinjer, der gælder på tidspunktet for støttens ydelse, i alle andre tilfælde."

"BILAG XIV

ANMELDELSESFORMULAR FOR INDIVIDUEL OMSTRUKTURERINGSSTØTTE

I. Oplysninger om virksomheden

- virksomhedens navn

- virksomhedens retlige status

- branche med tilhørende NACE-kode

- navne på hovedaktionærer med angivelse af deres respektive kapitalandele

- angivelse af aftaler mellem aktionærer (kontrollerende gruppe af aktionærer, forkøbsret osv.)

- hvis virksomheden indgår i en koncern, kopi af fuldstændig og ajourført organisationsplan for hele koncernen med oplysninger om forholdet mellem de enkelte medlemmer (kapital og stemmerettigheder)

- hvis virksomheden er oprettet i forbindelse med køb af aktiver efter en likvidationsprocedure eller en retslig saneringsprocedure, oplyses ovennævnte detaljer for den eller de pågældende virksomheder

- placering af hovedproduktionssteder i hele verden og angivelse af antal beskæftigede

- hvis virksomheden behandles som en SMV, skal EFTA-staten fremlægge dokumentation for, at virksomheden opfylder alle kriterier i EØS-definitionen af en SMV. Hvis det er tilfældet, skal medlemsstaten redegøre for, hvorfor denne SMV ikke er omfattet af en ordning for omstruktureringsstøtte til SMV (enten findes der ingen ordning, eller virksomheden opfylder ikke kriterierne)

- om muligt kopi af de seneste tre driftsregnskaber og under alle omstændigheder af det seneste driftsregnskab

- kopi af en eventuel retsafgørelse om udnævnelse af en kurator eller indledning af en undersøgelse af virksomheden.

II. Markedsundersøgelser

EFTA-staten skal for det eller de markeder, på hvilket den kriseramte virksomhed udøver virksomhed, fremlægge en kopi af markedsundersøgelsen med angivelse af navnet på det firma, der har udarbejdet undersøgelsen. Denne markedsundersøgelse skal bl.a. indeholde følgende:

- en præcis definition af det marked, der er omfattet af undersøgelsen

- navnet på de vigtigste konkurrenter med angivelse af deres respektive markedsandele på verdensmarkedet, EØS-markedet eller hjemmemarkedet

- oplysninger om de seneste års udvikling i den kriseramte virksomheds markedsandele

- en vurdering af den samlede produktionskapacitet og efterspørgsel i EØS med angivelse af, om der er overkapacitet eller ej

- et EØS-dækkende skøn over udviklingen i efterspørgslen, den samlede kapacitet og priserne på ovennævnte marked de kommende fem år.

III. Beskrivelse af støtten

- det skal påvises, at virksomhedens vanskeligheder er specifikke for virksomheden og ikke skyldes en vilkårlig omkostningsfordeling inden for en koncern

- det skal oplyses, om virksomheden allerede har modtaget redningsstøtte, og hvis det er tilfældet, skal godkendelsesdatoen anføres og EFTA-statens tilsagn om at fremsende en omstrukturerings- eller likvidationsplan vedlægges

- det skal oplyses, om virksomheden eller datterselskaber, hvori den tegner sig for mindst 25 % af kapitalen eller stemmerettighederne, allerede har modtaget omstruktureringsstøtte eller støtte, der betragtes som sådan. I bekræftende fald angives referencen på EFTA-Tilsynsmyndighedens tidligere beslutninger

- der skal gives oplysninger om støttens form og den samlede finansielle fordel ved støtten

- der skal gives oplysninger om de modydelser, der foreslås for at opveje de konkurrencefordrejende virkninger for konkurrenterne på EØS-plan

- der skal gives oplysninger om enhver støtte, uanset form, som virksomheden forventes at modtage, inden omstruktureringen er afsluttet, medmindre støtten falder ind under de minimis-reglen.

IV. Omstruktureringsplan

EFTA-staten skal fremsende en omstruktureringsplan i overensstemmelse med bestemmelserne i punkt 16.3.2.2 i kapitel 16, der mindst skal indeholde følgende:

- en redegørelse for de forskellige markedsforventninger, som markedsundersøgelsen giver anledning til

- en analyse af de forskellige faktorer, som har resulteret i, at virksomheden befinder sig i en krisesituation

- en redegørelse for den strategi, der foreslås for virksomheden i de kommende år

- en beskrivelse af de planlagte omstruktureringsforanstaltninger med angivelse af de dermed forbundne omkostninger

- en komparativ vurdering af de økonomiske og sociale konsekvenser på regionalt og/eller nationalt plan som følge af den støttemodtagende virksomheds nedlæggelse og af omstruktureringsplanens gennemførelse

- en tidsplan for gennemførelsen af de forskellige foranstaltninger og fristen for gennemførelsen af den samlede omstruktureringsplan

- en nøje beskrivelse af finansieringsplanen for omstruktureringen:

- anvendelse af disponibel egenkapital

- salg af aktiver eller datterselskaber med henblik på at finansiere omstruktureringen

- finansielle tilsagn fra forskellige private aktionærer og vigtigste bankkreditorer

- offentlige midler og angivelse af, hvorfor de er nødvendige

- eventuel anvendelse af tilbagebetalingspligtige lån eller klausuler om tilbagebetaling af støtten, når virksomheden igen bliver rentabel

- oplysninger om de forventede driftsresultater i de næste fem år med skøn over afkastet af egenkapitalen og med en følsomhedsanalyse baseret på forskellige scenarier

- en kort redegørelse for aftaler med virksomhedens fagforeninger om den planlagte omstrukturering

- oplysninger om, hvem der har udarbejdet omstruktureringsplanen, og hvornår den er udarbejdet.

V. Tilsagn fra EFTA-staten

EFTA-staten skal give tilsagn om, at den i hele omstruktureringsperioden i rapporterne om den godkendte omstruktureringsstøtte vil fremlægge oplysninger om enhver form for støtte til den virksomhed, der får omstruktureringsstøtte, uanset om støtten ydes inden for rammerne af en ordning eller ej.

BILAG XV

ANMELDELSESFORMULAR FOR REDNINGSSTØTTE

Nødvendige oplysninger om virksomheden:

Virksomhedens navn: ...

...

Virksomhedens retlige status: ...

Branche: ...

Antal ansatte (eventuelt konsolideret): ...

Driftsomkostninger og finansieringsomkostninger i de seneste 12 måneder: ...

Det planlagte låns maksimumsbeløb: ...

Långivers navn: ...

...

Nødvendige bilag:

- Seneste resultatopgørelse med balance eller retsafgørelse om at indlede en undersøgelse af virksomheden i henhold til national selskabsret.

- Et tilsagn fra EFTA-staten om senest seks måneder efter redningsstøttens godkendelse at forelægge EFTA-Tilsynsmyndigheden en omstruktureringsplan eller en likvidationsplan eller bevis for, at lånet og støtten er fuldstændigt tilbagebetalt.

- En likviditetsplan for de kommende seks måneder med angivelse af de lån, der skal optages på kort sigt.

- En kopi af tilsagnet om lån til den kriseramte virksomhed i forbindelse med redningsstøtten med oplysninger om betingelserne for udbetaling og tilbagebetaling af lånet.

- En kopi af udkastet til lånegaranti, hvis der skal stilles en sådan garanti."

(1) Dette kapitel svarer til Fællesskabets rammebestemmelser for statsstøtte til redning og omstrukturering af kriseramte virksomheder (EFT C 288 af 9.10.1999, s. 2)

(2) Først vedtaget den 19.1.1994 og offentliggjort i EFT L 231 af 3.9.1994 og i EØS-tillægget (nr. 32) dertil samme dag; ændrede retningslinjer vedtaget den 19.10.1994 og offentliggjort i EFT L 383 af 31.12.1994 og i EØS-tillægget (nr. 52) dertil samme dag.

(3) Offentliggjort i EFT C 111 af 22.4.1999 og i EØS-tillægget dertil (nr. 17) samme dag.

(4) KOM(1998) 417 endelig udg. KOM(1999) 148 endelig udg.

(5) Det drejer sig navnlig om de selskabsformer, der er anført i artikel 1, stk. 1, i direktiv 78/660/EØF af 25.7.1978 (EFT L 222 af 14.8.1978, s. 11), ændret navnlig ved direktiv 90/605/EØF af 8.11.1990 (EFT L 317 af 16.11.1990, s. 60), jf. punkt 4 i bilag XXII til EØS-aftalen.

(6) I analogi med bestemmelserne i Rådets direktiv 77/91/EØF af 13.12.1976 (EFT L 26 af 30.1.1977, s. 1), jf. punkt 2 i bilag XXII til EØS-aftalen.

(7) Det drejer sig især om de selskabsformer, der er nævnt i artikel 1 i direktiv 90/605/EØF af 8.11.1990 (EFT L 317 af 16.11.1990, s. 60), jf. punkt 4 i bilag XXII til EØS-aftalen.

(8) Opretter en virksomhed et datterselskab, der kun oprettes for at modtage dens aktiver og eventuelt passiver, er der ikke tale om en ny virksomhed.

(9) Der eksisterer sådanne særlige regler for skibsbygningsindustrien (Rådets forordning (EF) nr. 1540/98 af 29.6.1998 (EFT L 202 af 18.7.1998, s. 1), jf. punkt 1, litra b), i bilag XV til EØS-aftalen, motorkøretøjsindustrien (kapitel 23 i disse retningslinjer) og luftfartssektoren (kapitel 30 i disse retningslinjer).

(10) Herunder støtte, der samfinansieres via fælles mekanismer etableret af de kontraherende parter.

(11) Kommissionens direktiv 80/723/EØF af 25.6.1980 om gennemskueligheden af de økonomiske forbindelser mellem medlemsstaterne og de offentlige virksomheder (EFT L 195 af 29.7.1980, s. 35), ændret ved direktiv 93/84/EF (EFT L 254 af 12.10.1993, s. 16), jf. punkt 1 i bilag XV til EØS-aftalen.

(12) Se Domstolens dom af 22. marts 1977, sag 78/76, Steinike und Weinlig mod Tyskland, Sml. 1977, s. 595; Crédit Lyonnais/Usinor-Sacilor, Kommissionens pressemeddelelse IP(91) 1045.

(13) Se kapitel 20 i disse retningslinjer om anvendelsen af statsstøtteregler på offentlige fremstillingsvirksomheder.

(14) Se især punkt 20.5 i kapitel 20 i disse retningslinjer om anvendelsen af statsstøtteregler på offentlige fremstillingsvirksomheder.

(15) De oplysninger, som EFTA-Tilsynsmyndigheden har behov for for at kunne undersøge støtten på tilfredsstillende vis, er anført i bilag XV til disse retningslinjer.

(16) Der kan gøres undtagelse, når det drejer sig om redningsstøtte i banksektoren for at give det pågældende pengeinstitut mulighed for midlertidigt at fortsætte bankvirksomheden i overenstemmelse med tilsynslovgivningen (Rådets direktiv 89/647/EØF af 18.12.1989 om solvensnøgletal for kreditinstitutter (EFT L 386 af 30.12.1989, s. 14), jf. kapitel II, punkt 18, i bilag IX til EØS-aftalen). Der skal i givet fald tages hensyn til enhver anden form for støtte end den, der er omhandlet i litra b), f.eks. særlig kapitaltilførsel eller ansvarlig lånekapital, når der foretages en undersøgelse af modydelser inden for rammerne af en omstruktureringsplan i henhold til punkt 16.3.2.2, nr. 1, litra c).

(17) Tilbagebetalingen af lånet i forbindelse med redningsstøtten kan eventuelt dækkes af omstruktureringsstøtte, som senere godkendes af EFTA-Tilsynsmyndigheden.

(18) De oplysninger, som EFTA-Tilsynsmyndigheden har behov for for at kunne undersøge støtten på tilfredsstillende vis, er anført i bilag XIV til disse retningslinjer.

(19) Som defineret i punkt 26.7 (6) i kapitel 26 i de multisektorale rammebestemmelser for regionalstøtte til store investeringsprojekter: 'det (de) relevante produktmarked(er) for beregning af markedsandele omfatter de produkter, som investeringsprojektet vedrører, og produkter, som forbrugeren (på grund af produkternes egenskaber, pris og anvendelsesformål) eller producenten (gennem produktionsanlæggenes fleksibilitet) betragter som substitutionsprodukter. Det relevante geografiske marked omfatter normalt EØS eller en væsentlig del heraf, hvis konkurrencevilkårene i det pågældende område kan udskilles i tilstrækkelig grad fra vilkårene i andre områder af EØS. Det relevante marked kan eventuelt betragtes som globalt'. Det præciseres i en fodnote, at når investeringen vedrører produktion af mellemprodukter, kan det relevante marked være markedet for det endelige produkt, hvis størstedelen af produktionen ikke afsættes på det åbne marked.

(20) Se punkt 16.2.1, nr. 3, tredje punktum.

(21) Med hensyn til ikke-anmeldt støtte tager EFTA-Tilsynsmyndigheden i sin analyse hensyn til den mulighed, at støtten kan være blevet erklæret forenelig med EØS-aftalen.

(22) Medmindre andet er anført, vil afslutningstidspunktet for omstruktureringen normalt være fristen for gennemførelsen af de forskellige forranstaltninger, der er fastsat i omstruktureringsplanen (jf. bilag XIV, punkt IV, sjette led, i disse retningslinjer).

(23) Under hensyn til liberaliseringsgraden og de særlige forhold i den enkelte sektor noteres to situationer:

- inden for luftfartssektoren, der har været fuldstændig liberaliseret siden 1997, vil EFTA-Tilsynsmyndigheden anvende engangsstøtte-princippet inden for de grænser og på de betingelser, der er fastsat i retningslinjerne for statsstøtte i luftfartssektoren (se kapitel 30 i disse retningslinjer)

- i andre sektorer kan der tænkes undtagelser, hvis virkningerne af liberaliseringen af EØS-markeder, der tidligere var lukket for fri konkurrence, har medført nye økonomiske omstændigheder.

(24) Som defineret i punkt 10.2 i kapitel 10 i disse retningslinjer om støtte til små og mellemstore virksomheder.

(25) I sin dom af 26. september 1996 i sag C-241/94 (Kimberly Clark Sopalin, Frankrig mod Kommissionen, Saml. 1996 I, s. 4551) bekræftede EF-Domstolen, at de franske myndigheders finansiering - via den nationale beskæftigelsesfond og på diskretionært grundlag - kunne sætte visse virksomheder i en gunstigere situation end andre og således opfylde betingelserne for at udgøre støtte som omhandlet i EF-traktatens artikel 87, stk. 1. (Dommen anfægtede i øvrigt ikke Kommissionens konklusioner, hvorefter støtten blev anset for at være forenelig med fællesmarkedet.)

(26) Generel nomenklatur for de økonomiske aktiviteter i Det Europæiske Fællesskab, offentliggjort af De Europæiske Fællesskabers Statistiske Kontor.

(27) Se kapitel 12 i disse retningslinjer.